Document ID: 32011D0069

RÅDETS AFGØRELSE 2011/69/FUSP
af 31. januar 2011
om ændring af Rådets afgørelse 2010/639/FUSP om restriktive foranstaltninger over for visse embedsmænd i Belarus
RÅDET FOR DEN EUROPÆISKE UNION HAR -
under henvisning til traktaten om Den Europæiske Union, særlig artikel 29, og
ud fra følgende betragtninger:
(1)
Rådet vedtog den 25. oktober 2010 afgørelse 2010/639/FUSP om restriktive foranstaltninger over for visse embedsmænd i Belarus (1).
(2)
I betragtning af svindelen i forbindelse med præsidentvalget den 19. december 2010 og de voldelige overgreb mod den politiske opposition, civilsamfundet og repræsentanter for de uafhængige massemedier i Belarus, bør suspensionen af de rejserestriktioner, der er rettet mod de i artikel 1, stk. 1, litra b) og c), i afgørelse 2010/639/FUSP omtalte personer, bringes til ophør.
(3)
Derudover bør de personer, som er ansvarlige for svindelen i forbindelse med valgprocessen og for overgrebet mod oppositionen, omfattes af restriktive foranstaltninger.
(4)
Oplysningerne vedrørende visse personer, der er opført på listerne i bilag I, II, III og IV til afgørelse 2010/639/FUSP, bør desuden ajourføres.
(5)
Rådet vil regelmæssigt foretage en fornyet vurdering af situationen i Belarus og evaluere alle de fremskridt, som de belarussiske myndigheder måtte gøre for at respektere de demokratiske værdier, menneskerettighederne og de grundlæggende frihedsrettigheder, herunder ytringsfriheden og mediefriheden, forsamlingsfriheden og den politiske foreningsfrihed og retsstaten.
(6)
Afgørelse 2010/639/FUSP bør ændres i overensstemmelse hermed -
VEDTAGET DENNE AFGØRELSE:
Artikel 1
Afgørelse 2010/639/FUSP ændres således:
1)
I artikel 1, stk. 1, tilføjes som litra d):
»d)
for overtrædelserne af de internationale valgstandarder ved præsidentvalget den 19. december 2010 i Belarus og for overgrebene mod civilsamfundet og den demokratiske opposition, og de personer, som er knyttet til dem, jf. listen i bilag IIIA.«.
2)
Artikel 2 affattes således:
»Artikel 2
1. Alle pengemidler og økonomiske ressourcer, som tilhører, ejes, besiddes eller kontrolleres af de personer, som er ansvarlige:
a)
for overtrædelserne af de internationale valgstandarder ved præsidentvalget i Belarus den 19. marts 2006 og overgrebene mod civilsamfundet og den demokratiske opposition, og de fysiske eller juridiske personer, enheder eller organer, som er knyttet til dem, jf. listen i bilag IV,
b)
for overtrædelserne af de internationale valgstandarder ved præsidentvalget i Belarus den 19. december 2010 og overgrebene mod civilsamfundet og den demokratiske opposition, og de fysiske eller juridiske personer, enheder eller organer, som er knyttet til dem, jf. listen i bilag IIIA,
indefryses.
2. Ingen pengemidler eller økonomiske ressourcer må hverken direkte eller indirekte stilles til rådighed for eller være til fordel for de personer, der er opført på listerne i bilag IIIA eller IV.«
3)
Artikel 3, stk. 1, litra a), affattes således:
»a)
er nødvendige til at dække basale behov hos de personer, der er opført på listerne i bilag IIIA eller IV, og de familiemedlemmer, som de har forsørgerpligt over for, herunder betaling af fødevarer, husleje eller renter og afdrag på hypotekslån, medicin og lægebehandling, skatter, forsikringspræmier og offentlige forbrugsafgifter.«.
4)
Artikel 3, stk. 2, affattes således:
»2. Artikel 2, stk. 2, finder ikke anvendelse på beløb, der tilføres indefrosne konti i form af:
a)
renter eller andre indtægter fra disse konti, eller
b)
forfaldne beløb i henhold til kontrakter, aftaler eller forpligtelser, som er indgået eller opstået forud for den dato, hvor disse konti blev omfattet af bestemmelserne i fælles holdning 2006/276/FUSP eller i denne afgørelse,
og forudsat at sådanne renter eller andre indtægter og betalinger fortsat er omfattet af artikel 2, stk. 1, litra a) og b), i denne afgørelse.«.
5)
Artikel 4, stk. 1, affattes således:
»1. Rådet vedtager efter forslag fra en medlemsstat eller Unionens højtstående repræsentant for udenrigsanliggender og sikkerhedspolitik ændringer til listerne i bilag I, II, III, IIIA, IV og V, hvis den politiske udvikling i Belarus tilsiger det.«.
6)
Artikel 7, stk. 3, udgår.
7)
Bilag I, II, III og IV til afgørelse 2010/639/FUSP erstattes af teksten i bilag I, II, III og IV til denne afgørelse.
8)
Teksten i bilag V til denne afgørelse tilføjes afgørelse 2010/639/FUSP som bilag IIIA.
Artikel 2
Denne afgørelse træder i kraft på dagen for vedtagelsen.
Udfærdiget i Bruxelles, den 31. januar 2011.

Labels: 10
18
11
5